Ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta /* KOM/98/0041 lopull. - SYN 98/0022 */



Virallinen lehti nro C 120 , 18/04/1998 s. 0018



Ehdotus neuvoston asetukseksi (EY) sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle, annetun asetuksen (ETY) N:o 295/91 muuttamisesta (98/C 120/09) (ETA:n kannalta merkityksellinen teksti) KOM(1998) 41 lopull. - 98/0022(SYN) (Komission esittämä 30 päivänä tammikuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen, toimii yhdessä Euroopan parlamentin kanssa perustamissopimuksen 189 c artiklassa määrättyä menettelyä noudattaen, ottaa huomioon talous- ja sosiaalikomitean lausunnon, sekä katsoo, että yhteisön toiminnalla lentoliikenteen alalla on pyrittävä siihen, että varmistetaan käyttäjien etujen suojelun korkea taso, neuvoston asetuksessa (ETY) N:o 295/91 (1) on annettu asiasta tietyt yhteiset vähimmäisvaatimukset, mainitun asetuksen soveltamisen vuoksi olisi varmistettava, että matkustajan oikeuksien suojaa asiassa parannetaan, matkustajille on tiedotettava paremmin heidän oikeuksistaan, jos heiltä evätään pääsy lennolle, olisi täsmennettävä tiettyjä asetuksen (ETY) N:o 295/91 säännöksiä, määräaika lähtöselvitykseen ilmoittautumiselle ennen ilmoitettua lähtöä olisi siihen liittyvien mahdollisten erimielisyyksien välttämiseksi vahvistettava 30 minuutiksi, jollei matkustajalle ilmoiteta toisin etukäteen kirjallisesti, säännöllisten ja muiden lentoliikennepalveluiden välisen eron kaupallisessa mielessä hämärtyessä, asetuksen (ETY) N:o 295/91 rajoittaminen koskemaan pelkästään säännöllisiä lentoja ei enää ole perusteltavissa; tämän vuoksi on tärkeätä laajentaa mainittu asetus koskemaan myös muiden kuin säännöllisten lentojen matkustajia, matkustajien riittävän suojelun varmistamiseksi olisi selvennettävä, että asetuksesta (ETY) N:o 295/91 johtuvista lentoliikenteen harjoittajan velvoitteista ei voida poiketa sopimuslausekkeiden perusteella, matkustajien nopean ja tehokkaan suojelun varmistamiseksi on syytä säätää, että tästä asetuksesta johtuvat velvoitteet matkustajaa kohtaan, jolta evätään pääsy lennolle, ovat sillä lentoliikenteen harjoittajalla, joka epää pääsyn lennolle, rajoittamatta kyseisen liikenteenharjoittajan oikeutta saada korvausta kolmannelta asiaa koskevan kansallisen lainsäädännön nojalla, on otettava huomioon myös uusien matkalippumuotojen kehitys, sen varmistamiseksi, että lentoliikenteen harjoittaja ei voisi vapautua niistä velvoitteista, jotka sillä on sen evätessä matkustajalta pääsyn lennolle, varmistaakseen kaikkien matkustajien kohteluun tämän asetuksen tavoitteiden mukaisesti, vahvistettu varaus merkitsee kuljetussopimuksen voimassaoloa lentoliikenteen harjoittajan ja matkustajan välillä, eikä vahvistetun varauksen pätevyydelle voida asettaa lisäehtoja, kuten uudelleenvahvistusta, olisi säädettävä lähtöselvitystiskeille asetettavista tietotauluista, jotta huolehdittaisiin siitä, että matkustaja saa riittävästi tietoa hänen oikeuksistaan evättäessä häneltä pääsy lennolle; tämän vuoksi on erityisen tärkeätä, että jäsenvaltiot valvovat kyseisten säännösten noudattamista alueensa kaikilla lentoasemilla, lentoliikenteen harjoittajan on varmistettava lentokoneessa koko käytettävissä olevan kapasiteetin käyttö ennen lennolle pääsyn epäämistä, siinäkin tapauksessa, että matkustaja joudutaan siirtämään eri luokkaan, kuin mihin hän on lipun ostanut, riittävä korvaus matkustajalle, jolta on evätty pääsy lennolle, tulisi koostua minkä tahansa lipun osan takaisinmaksusta, joka koskee matkan käyttämätöntä osaa tai matkan osaa, joka on jäänyt hyödyttömäksi matkasuunnitelman tarkoituksen kannalta lennolle pääsyn epäämisen vuoksi, taloudellisen tilanteen kehityksen vuoksi on tarpeen mukauttaa korvausrajoja, asiaa koskevien säännösten noudattamisen varmistamiseksi on otettava käyttöön riittävän varoittavia mutta suhteutetut seuraamukset, tästä johtuen olisi otettava käyttöön tarkoituksenmukainen järjestelmä, säännösten mukauttamiseksi, ja tämän vuoksi olisi muutettava asetusta (ETY) N:o 295/91, ON ANTANUT TÄMÄN ASETUKSEN: 1 artikla Muutetaan asetus (ETY) N:o 295/91 seuraavasti: 1) Poistetaan asetuksen nimestä ilmaisu "säännöllisessä". 2) Korvataan 1-4 artikla seuraavasti: "1 artikla 1. Tällä asetuksella vahvistetaan yhteiset vähimmäissäännöt, joita sovelletaan, jos matkustajalta evätään pääsy ylivaratulle lennolle, jolle hänellä on vahvistettu varaus ja joka lähtee jäsenvaltion alueella sijaitsevalta ja perustamissopimuksen soveltamisalaan kuuluvalta lentoasemalta, riippumatta siitä, mihin valtioon lentoliikenteen harjoittaja on sijoittautunut, ja riippumatta matkustajan kansallisuudesta ja lennon määräasemasta. 2. Tästä asetuksesta johtuvia lentoliikenteen harjoittajan velvoitteita matkustajaa kohtaan ei voida rajoittaa eikä poistaa esimerkiksi kuljetussopimuksen rajoittavalla tai vapauttavalla lausekkeella. 2 artikla Tässä asetuksessa tarkoitetaan a) `lennolle pääsyn epäämisellä` lennolle pääsyn epäämistä matkustajalta, - jolla on vahvistettu varaus lennolle, ja - joka on ilmoittautunut lähtöselvitykseen sovittuja ehtoja noudattaen 30 minuuttia ennen ilmoitettua lähtöä tai, jos vaadittu määräaika on aikaisempi, määräajassa, jonka lentoliikenteen harjoittaja tai sen valtuutettu matkatoimisto on etukäteen kirjallisesti ilmoittanut matkustajalle, b) `lipulla` aineellista tai aineetonta matkalippua tai muuta matkustamiseen oikeuttavaa voimassa olevaa asiakirjaa, mukaan lukien elektronisessa muodossa olevat liput, jotka lentoliikenteen harjoittaja tai sen valtuutettu matkatoimisto on myynyt, c) `vahvistetulla varauksella` sitä, että matkustajalla on asettamatta muita ehtoja, lippu, jossa i) lipun osalta - mainitaan lennon numero, päivämäärä ja aika, ja - tätä varten varatussa kohdassa on merkintä `OK`, tai ii) lippua vastaavan aineellisen tai aineettoman matkustamiseen oikeuttavan asiakirjan osalta ilmoitetaan, että varaus on rekisteröity ja vahvistettu, d) `ylivaratulla lennolla` maksua vastaan liikennöitävää lentoa, jolla on vapaita paikkoja vähemmän kuin matkustajia, joilla on vahvistettu varaus ja jotka ilmoittautuvat lähtöselvitykseen määräajassa ja ehtoja noudattaen, mukaan lukien tapaukset, joissa lentoa varten tarkoitettu ilma-alus on korvattu toisella, e) `vapaaehtoisella` henkilöä, - jolla on vahvistettu varaus, ja - joka on valmis lentoliikenteen harjoittajan pyynnöstä luopumaan vahvistetusta varauksestaan korvausta vastaan; f) `lopullisella määräpaikalla` lähtöselvityksessä esitettyyn lippuun merkittyä määräpaikkaa tai, jos on kyse peräkkäisistä lennoista, viimeisen lennon määräpaikkaa. Huomioon ei oteta jatkolentoja, jotka voidaan toteuttaa vaikeuksitta, vaikka viivästyminen on aiheutunut siitä, että matkustajalta on evätty pääsy lennolle. 3 artikla 1. Lentoliikenteen harjoittajan on käytettävä lentokoneen koko käytettävissä oleva kapasiteetti ennen, kuin matkustajalta evätään pääsy lennolle. Jos matkustaja sijoitetaan ylempään luokkaan kuin se, jota varten lippu on lunastettu, lentoliikenteen harjoittaja ei saa vaatia lisämaksua. Jos matkustaja suostuu matkustamaan alemmassa luokassa kuin se, jota varten lippu on lunastettu, hänellä on oikeus hintaeron suuruiseen korvaukseen artiklan 2, 4 ja 5 kohdan mukaisen korvauksen lisäksi. 2. Kaikkien lentoliikenteen harjoittajien on vahvistettava noudatettavat säännöt, mukaan lukien lennolle pääsyä koskevat etusijasäännöt, jos ne epäävät matkustajilta pääsyn ylivaratulle lennolle. Näihin sääntöihin on sisällyttävä kaikki tästä asetuksesta johtuvat velvoitteet. Lentoliikenteen harjoittajan on annettava nämä säännöt ja kaikki niiden muutokset tiedoksi jäsenvaltiolle, jota asia koskee, sekä komissiolle, joka huolehtii siitä, että ne ovat muiden jäsenvaltioiden saatavissa. Muutokset tulevat voimaan kuukauden kuluttua niiden tiedoksi antamisesta. 3. Liikenteenharjoittajien on asetettava 2 kohdassa tarkoitetut säännöt yleisön nähtäväksi. Matkustajien lähtöselvityksestä vastaavan oikeushenkilön on varmistettava, että lähtöselvitystiskeille asetetaan tietotaulut, jotka matkustajat näkevät selvästi ja jotka sisältävät seuraavan, vähintään kahden senttimetrin korkuisin kirjaimin laaditun tekstin: `Jos pääsynne lennolle evätään, pyytäkää lähtöselvitystiskiltä tiedote, josta ilmenee oikeutenne erityisesti korvauksien osalta.` 4. Edellä 2 kohdassa tarkoitettujen sääntöjen mukaisesti on voitava tiedustella teknisten mahdollisuuksien mukaan, onko vapaaehtoisia, jotka ovat valmiita luopumaan lennolle pääsystä. 5. Lentoliikenteen harjoittajan on kaikissa tapauksissa otettava huomioon niiden matkustajien etu, joille on perusteltua antaa etusija kuljetukseen; tällaisia matkustajia ovat muun muassa liikuntavammaiset ja lapset, joilla ei ole saattajaa. 6. Edellä 2 kohdassa tarkoitettujen sääntöjen on oltava osa lentoliikenteen harjoittajan kuljetusehtoja. 4 artikla 1. Jos pääsy lennolle evätään, lentoliikenteen harjoittajan, joka epää pääsyn lennolle, on annettava matkustajan valita jokin seuraavista vaihtoehdoista: - lipun hinta palautetaan täysimääräisenä ilman vähennyksiä koko toteutumattoman tai hänen alkuperäisen matkansa hyödyttömäksi tulleen matkanosan osalta, - uudelleenreititys vastaavin lentokuljetusehdoin lopulliseen määräpaikkaan mahdollisimman pian, tai - uudelleenreititys vastaavin lentokuljetusehdoin matkustajalle sopivana myöhempänä ajankohtana. 2. Rajoittamatta matkustajan 1 kohdan mukaisesti valitsemasta vaihtoehdosta lentoliikenteen harjoittajan, joka epää pääsyn lennolle, on rajoittamatta 4 ja 5 kohdan säännösten soveltamista heti sen jälkeen, kun pääsy lennolle on evätty, maksettava vähimmäiskorvaus, joka vastaa - 185 ecua, jos lennon pituus on enintään 3 500 kilometriä, - 370 ecua, jos lennon pituus on yli 3 500 kilometriä, jolloin huomioon otetaan lippuun merkitty lopullinen määräpaikka, 3. Komissio voi 9 a artiklassa vahvistetun menettelyn mukaisesti tarkistaa 2 kohdassa tarkoitettuja määriä, jos tämä on tarpeen taloudellisen kehityksen vuoksi. 4. Edellä 2 kohdassa tarkoitettua korvausta voidaan alentaa 50 prosentilla, jos liikenteenharjoittaja, joka epää pääsyn lennolle, tarjoaa uudelleenreititystä lopulliseen määräasemaan toisella lennolla, jonka saapumisaika on enintään 3 500 kilometrin pituisilla yhteyksillä korkeintaan kaksi tuntia ja 3 500 kilometriä pidemmillä yhteyksillä korkeintaan neljä tuntia myöhempi kuin alun perin varatun lennon aikataulun mukainen saapumisaika. 5. Korvauksen määrä voidaan rajoittaa sen lipun hintaan, joka tarvitaan lopulliseen määräpaikkaan. 6. Korvaus on maksettava käteisenä tai matkustajan suostuessa kirjallisesti matkakuponkeina ja/tai muina palveluina. 7. Edellä 2 ja 4 kohdassa tarkoitetut etäisyydet mitataan isoympyräratamenetelmällä (isoympyräreitti)." 3) Korvataan 6 artiklan 1 kohdan johdanto seuraavasti: "Lentoliikenteen harjoittajan, joka epää pääsyn lennolle, on 4 artiklassa tarkoitetun vähimmäiskorvauksen lisäksi tarjottava maksutta matkustajille, joilta on evätty pääsy lennolle." 4) Lisätään 6 a artikla seuraavasti: "6 a artikla Jos lentoliikenteen harjoittaja on maksanut korvauksen tai täyttänyt muut velvoitteet, jotka sillä on tämän asetuksen nojalla, asetuksen säännöksiä ei voida tulkita siten, että ne rajoittaisivat lentoliikenteen harjoittajan oikeutta hakea vahingonkorvausta kolmannelta asiaa koskevan kansallisen lainsäädännön nojalla." 5) Korvataan 8 artikla seuraavasti: "8 artikla Lentoliikenteen harjoittajan, joka epää pääsyn lennolle, on annettava tiedote, josta ilmenee korvaussäännöt jokaiselle matkustajalle, jolta on evätty pääsy lennolle." 6) Lisätään 9 a, 9 b ja 9 c artikla seuraavasti: "9 a artikla Komissiota avustaa neuvoa-antava komitea, joka muodostuu jäsenvaltioiden edustajista ja jonka puheenjohtajana on komission edustaja. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, ehdotuksesta lausunnon määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon. 9 b artikla Jäsenvaltioiden on säädettävä seuraamusjärjestelmästä, jota sovelletaan tämän asetuksen säännösten rikkomiseen, ja toteutettava seuraamusten täytäntöönpanon varmistamiseksi kaikki tarvittavat toimenpiteet. Säädettyjen seuraamusten on oltava tehokkaita, suhteutettuja ja varoittavia. Jäsenvaltioiden on ilmoitettava nämä säännökset komissiolle viimeistään 30 päivänä kesäkuuta 1998 ja kaikki niiden muutokset mahdollisimman pian. 9 c artikla Jäsenvaltioiden on laadittava vuosittain kertomus tapauksista, joissa matkustajilta on evätty pääsy ylivaratulle lennolle niiden alueella sijaitsevilla lentoasemilla. Nämä kertomukset on toimitettava komissiolle ennen maaliskuun 31 päivää sinä vuonna, joka seuraa yhteenvedon kattamaa vuotta." 2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Edellä 1 artiklan 5 alakohtaa sovelletaan kuuden kuukauden kuluttua tämän asetuksen voimaantulosta. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL L 36, 8.2.1991, s. 5.